《五言城北别亲友》
宋代·沈遘

朝出北门道，后车何轰轰。顾皆我亲友，送我胡中行。

置酒古寺堂，劝酌纷纵横。饮阑视四坐，悄若意弗平。

试问坐上客，客言安敢承。谓我自慷慨，固无儿女情。

幸当无事时，奚忽为北征。怜我不受辱，往拜单于营。

忧我衰病馀，跋涉万里程。二者所不堪，奈何谁使令。

我笑谓坐客，我岂徇利名。仕既不得已，王命方丁宁。

上羞傅介子，下愧苏子卿。第结匈奴心，以保先帝盟。

惓惓谢亲友，敢辞釂馀觥。

作者简介：（1028—1067）杭州钱塘人，字文通。仁宗皇祐元年进士。历江宁府通判、知制诰、知杭州。明于吏治，令行禁止。召知开封府，迁龙图阁直学士，拜翰林学士、判流内铨。母亡既葬，庐墓下，服丧未竟而卒。有《西溪集》。